ประสารห่วงโอนหนี้กองทุนฟื้นฟูได้ไม่คุ้มเสีย
ผู้ว่าฯธปท.ห่วง พ.ร.ก.โอนหนี้กองทุนฟื้นฟูได้ไม่คุ้มเสีย ชี้ต้องหารืออย่างรอบคอบไม่ควรรวบรัด
6 ม.ค. 2555

ผู้ว่าฯธปท.ห่วง พ.ร.ก.โอนหนี้กองทุนฟื้นฟูได้ไม่คุ้มเสีย ชี้ต้องหารืออย่างรอบคอบไม่ควรรวบรัด
นายประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) กล่าวว่า เป็นห่วงร่างพระราชกำหนด (พ.ร.ก.) ปรับปรุงการบริหารหนี้เงินกู้ ที่กระทรวงการคลังกู้ เพื่อช่วยกองทุนเพื่อการฟื้นฟูและพัฒนาระบบสถาบันการเงิน (เอฟไอดีเอฟ) โดยโอนหนี้ให้ ธปท.รับผิดชอบ ซึ่งจะมีผลไปหักล้างพระราชบัญญัติ (พ.ร.บ.) เงินตรา และ พ.ร.บ. ธปท. ที่เกี่ยวข้องกับฐานะของธนาคารกลาง 



ประสาร
ทั้งนี้โดยเฉพาะมาตรา 7 (3) ที่ให้โอนเงิน หรือสินทรัพย์ของ ธปท. เข้าบัญชีตามมาตรา 5 ของพ.ร.ก.ดังกล่าว ส่งผลให้ ครม. สามารถสั่งให้ ธปท.โอนเงินทุนสำรองระหว่างประเทศ หรือที่ดิน และทุกอย่างที่เป็นสินทรัพย์ได้ โดยเฉพาะคำว่าสินทรัพย์ของ ธปท. ซึ่งยังไม่มีความชัดเจนว่า จะหมายรวมถึงทุนสำรองเงินตราด้วยหรือไม่ จึงเป็นห่วงว่า จะส่งผลกระทบความเชื่อมั่นต่อการทำงานของธนาคารกลางในสายตาต่างชาติ
นายประสารกล่าวว่า เรื่องดังกล่าวต้องมีการหารือ เพราะถือเป็นเรื่องสำคัญของประเทศชาติ ต้องพิจารณาให้รอบคอบ ไม่ควรรวบรัด ซึ่งที่ผ่านมา ธปท.ได้พยายามชี้แจงผ่านคณะกรรมการกฤษฎีกาแล้วว่า แนวทางนี้อาจได้ไม่คุ้มเสีย
ขณะที่ออก พ.ร.ก.ให้อำนาจ ธปท.เรียกเก็บค่าธรรมเนียมจากสถาบันการเงิน สุดท้ายภาระจะไปตกกับผู้ฝากเงินและผู้กู้เงิน โดยเงินฝากอาจได้รับดอกเบี้ยต่ำ ขณะที่ เงินกู้ก็จะถูกเรียกเก็บดอกเบี้ยแพงกว่าที่ควรจะเป็น อาจส่งผลให้ธนาคารพาณิชย์มีความสามารถในการแข่งขันลดลง เป็นอุปสรรคต่อการพัฒนาระบบสถาบันการเงินในอนาคต